Document ID: 31992D0402

KOMISSION PÄÄTÖS,
tehty 31 päivänä heinäkuuta 1992,
eläinten terveyttä koskevista edellytyksistä ja terveystodistuksista naudan- ja siansukuisten kotieläinten tuonnissa Romaniasta (92/402/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon terveyttä ja eläinten terveyttä koskevista ongelmista nautaeläinten, sikojen, lampaiden ja vuohien sekä tuoreen lihan tai lihavalmisteiden tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY(1), sellaisena kuin se on viimeksi muutettuna asetuksella (ETY) N:o 3763/91(2), ja erityisesti sen 8 ja 11 artiklan,
sekä katsoo, että
jäsenvaltiot tuovat naudan- ja siansukuiset kotieläimet neuvoston direktiivin 91/496/ETY(3) mukaisesti; mainitussa direktiivissä vahvistetaan kolmansista maista yhteisöön tuotavien eläinten eläinlääkärintarkastusten järjestämistä koskevat periaatteet,
Romanian maantieteellinen sijainti yhteisön läheisyydessä vaikuttaa elävien eläinten kauppaan,
yhteisön eläinlääkärien tarkastuskäyntien mukaan eläinten terveydentilaa Romaniassa valvoo eläinlääkintätoimi, joka uudelleenjärjestymisestään huolimatta kykenee tarjoamaan riittävät takeet tarttuvia tauteja koskevissa asioissa naudan- ja siansukuisten kotieläinten tuonnissa,
Romanian eläinlääkintäviranomaiset ovat vahvistaneet, että Romania on 24 kuukauden ajan ollut vapaa suu- ja sorkkataudista, 12 kuukauden ajan vapaa karjarutosta, tarttuvasta naudan keuhkorutosta, tarttuvasta vesicular stomatitis -taudista, bluetongue-taudista, klassisesta sikarutosta, afrikkalaisesta sikarutosta, teschenintaudista (tarttuva sikahalvaus), swine vesicular -taudista ja vesicular exanthema -taudista ja ettei näitä tauteja, lukuun ottamatta suu- ja sorkkatautia, vastaan ole rokotettu Romaniassa viimeisten 12 kuukauden aikana,
Romanian eläinlääkintäviranomaiset ovat sitoutuneet 24 tunnin kuluessa ilmoittamaan teleksillä tai telefaksilla komissiolle ja jäsenvaltioille vahvistuksen edellä mainittujen tautien esiintymisestä tai niitä vastaan tehdystä rokotuspäätöksestä sekä ilmoittamaan kohtuullisessa määräajassa nautaeläinten ja sikojen tai näiden siemennesteen ja alkioiden Romaniaan tuontiin sovellettavia sääntöjä koskevat kaikki muutosehdotukset,
tuberkuloosi ja nautojen luomistauti on hävitetty Romaniasta; rokottaminen nautojen luomistautia vastaan ei ole sallittua ja Romanian toimivaltaisten viranomaisten toteuttamat toimenpiteet näiden tautien uudelleen puhkeamisen estämiseksi ovat riittävät romanialaisten karjojen, lukuun ottamatta niitä, joihin sovelletaan virallisia rajoituksia, aseman yhdenmukaistamiseksi niiden yhteisön karjojen aseman kanssa, joilla on virallisesti tuberkuloosista vapaan tai virallisesti luomistaudista vapaan karjan asema,
Romanian eläinlääkintäviranomaiset ovat sitoutuneet virallisesti valvomaan tässä päätöksessä vaadittujen todistusten antamista ja varmistamaan, että viranomaiset säilyttävät kaikki mahdolliset todistukset, tiedonannot ja ilmoitukset, joiden perusteella vientitodistuksia on voitu myöntää, vähintään 12 kuukauden ajan niiden eläinten toimituksesta, joita asiakirjat koskevat,
Romanian eläinlääkintäviranomaiset ovat sitoutuneet olemaan antamatta tämän päätöksen liitteissä määrättyjä todistuksia Romaniaan tuoduille eläimille, jollei niitä ole tuotu sellaisten eläinlääkinnällisten edellytysten mukaisesti, jotka vastaavat vähintään asiaa koskevia direktiivin 72/462/ETY vaatimuksia, mukaan lukien täydentävät päätökset, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Jäsenvaltioiden on sallittava Romaniasta tuotavan:
a) jalostukseen tai tuotantoon tarkoitettuja naudansukuisia kotieläimiä, jotka täyttävät liitteen A terveystodistuksessa esitetyt vaatimukset ja joiden mukana on tämä todistus;
b) teurasnautoja, jotka täyttävät liitteen B terveystodistuksessa esitetyt vaatimukset ja joiden mukana on tämä todistus;
sekä direktiivin 72/462/ETY 29 artiklan mukaisesti vahvistettavasta päivästä alkaen, muttei kuitenkaan ennen kuin klassista sikaruttoa vastaan rokottamisen virallisen kiellon voimaantulosta Romaniassa on kulunut 12 kuukautta,
c) jalostukseen tai tuotantoon tarkoitettuja siansukuisia kotieläimiä, jotka täyttävät liitteen C terveystodistuksessa esitetyt vaatimukset ja joiden mukana on tämä todistus;
ja
d) teurastettavia siansukuisia kotieläimiä, jotka täyttävät liitteen D terveystodistuksessa esitetyt vaatimukset ja joiden mukana on tämä todistus,
sanotun kuitenkaan rajoittamatta 2 ja 4 kohdan soveltamista.
2. Jäsenvaltiot voivat sallia Romaniaan tuotujen 1 kohdassa tarkoitettujen naudan- ja siansukuisten kotieläinten tuonnin Romaniasta ainoastaan, jos nämä eläimet on tuotu yhteisöstä tai neuvoston päätöksen 79/542/ETY(4) liitteenä olevassa luettelossa mainitusta kolmannesta maasta, siltä osin kuin päätös koskee näihin lajeihin kuuluvia kotieläimiä ja ainoastaan, jos ne on tuotu vähintään direktiivin 72/462/ETY II luvun säännöksiä vastaavien eläinlääkinnällisten edellytysten mukaisesti, mukaan lukien muut täydentävät päätökset.
3. Jäsenvaltioiden on vaadittava, että eläimet, joille tehdään kokeita tämän päätöksen mukaisesti, eristetään pysyvästi romanialaisen virkaeläinlääkärin hyväksymissä olosuhteissa kaikista sorkkaeläimistä, jotka eivät kuulu yhteisöön toimitettavaan lähetyserään tai joiden terveydentila ei ensimmäisen kokeen ja lastauspäivän välisenä aikana täytä näiden eläinten terveysvaatimuksia.
4. Jäsenvaltiot voivat sallia naudansukuisten eläinten tuonnin Romaniasta alueelleen ainoastaan, jos mainitut eläimet:
a) ovat peräisin Romanian eläinlääkintäviranomaisten liitteen E mukaisesti naudan tarttuvasta leukoosista vapaiksi toteamista karjoista ja eläimille on vientiä edeltävän 30 päivän aikana tehty eläinkohtaisesti tutkittu komission päätöksen 91/189/ETY(5) liitteessä I tarkoitetun toimintaohjeen mukainen naudan tarttuvan leukoosin toteamiskoe, jonka tulos on negatiivinen;
tai
b) ovat tarkoitettuja lihan tuotantoon, enintään 30 kuukauden ikäisiä, ovat peräisin karjoista, joihin sovelletaan kansallista naudan tarttuvan leukoosin hävittämisohjelmaa ja joissa ei ole todettu mitään merkkiä naudan tarttuvasta leukoosista vähintään kahteen vuoteen ja joissa on pysyvästi liitteen F mukainen merkintä;
tai
c) ovat peräisin karjoista, joihin sovelletaan kansallista naudan tarttuvan leukoosin hävittämisohjelmaa ja jotka toimitetaan suoraan teurastamoon ja teurastetaan siellä kolmen arkipäivän kuluessa saapumisestaan.
Siltä osin kuin on kyse b ja c kohdassa tarkoitetuista eläimistä, jäsenvaltioiden on varmistettava tarkastuksin, että nämä eläimet ovat selvästi tunnistettavissa; jäsenvaltioiden on valvottava niitä teurastukseen asti ja toteutettava kaikki tarvittavat toimenpiteet alkuperäkarjan tartuttamisen estämiseksi.
5. Jäsenvaltiot voivat sallia ainoastaan tässä artiklassa tarkoitettujen naudan- ja siansukuisten kotieläinten tuonnin.
2 artikla
Kun on kyse muusta taudista kuin raivotaudista, tuberkuloosista, luomistaudista, suu- ja sorkkataudista, pernarutosta, karjarutosta, tarttuvasta naudan keuhkorutosta, tarttuvasta naudan leukoosista, teschenintaudista, klassisesta sikarutosta, afrikkalaisesta sikarutosta tai swine vesicular -taudista, jäsenvaltiot voivat soveltaa Romaniasta tuotaviin eläimiin niitä eläinten terveyttä koskevia komissiolle esitettyjä ja sen hyväksymiä lisävaatimuksia, joita jäsenvaltiot soveltavat muihin eläimiin kansallisessa ohjelmassaan kyseisen tarttuvan nautaeläinten tai sikojen taudin hävittämiseksi, ehkäisemiseksi tai torjumiseksi, kunnes yhteisön toimenpiteet tällaisen taudin hävittämiseksi, ehkäisemiseksi tai torjumiseksi tulevat voimaan.
Väliaikaisina toimenpiteinä 31 päivään joulukuuta 1992 jäsenvaltiot voivat soveltaa tätä artiklaa kansallisissa ohjelmissaan, jotka on toimitettu komissiolle mutta joita tämä ei ole vielä hyväksynyt; tällöin jäsenvaltioiden on kuitenkin toimitettava viipymättä komissiolle ja muille jäsenvaltioille asianmukaisten terveysvaatimusten yksityiskohdat.
3 artikla
1. Jäsenvaltioiden on vaadittava, että nautaeläinten ja sikojen tuonnissa Romaniasta jäsenvaltion alueelle noudatetaan seuraavia ehtoja 31 päivään lokakuuta 1992:
- annetaan takeet siitä, että tuotavia eläimiä ei ole rokotettu suu- ja sorkkatautia vastaan,
- nautaeläinten osalta annetaan takeet siitä, että tuotavilla eläimillä ei ole kurkunpää- ja nielukaavinnassa (niin sanottu probang-testi) todettu suu- ja sorkkatautivirusta,
- annetaan takeet siitä, että tuotavilla eläimillä ei ole serologisissa kokeissa todettu suu- ja sorkkataudin vasta-aineita,
- annetaan takeet siitä, että tuotavat eläimet ovat olleet eristettyjä ainakin 14 päivän ajan Romaniassa karanteeniasemalla virkaeläinlääkärin valvonnassa, mitään näissä eristystiloissa olevaa eläintä ei ole rokotettu suu- ja sorkkatautia vastaan vientiä edeltävän 21 päivän aikana eikä näihin eristystiloihin ole viety ainuttakaan muuta kuin lähetykseen kuuluvaa eläintä saman ajanjakson aikana,
- eläimet asetetaan tuovan jäsenvaltion alueella tai muualla karanteeniin 21 päivän ajaksi.
Jäsenvaltiot, joissa on rokotettu suu- ja sorkkatautia vastaan 31 päivänä joulukuuta 1990 ja joissa rokottaminen on myöhemmin lopetettu, voivat kuitenkin siirtymätoimenpiteenä hyväksyä Romaniasta tuotavat eläimet vaatimatta edellä määrättyjä takeita, jos eläimiä ei ole rokotettu tai, kun on kyse naudoista, jos ne on rokotettu ennen kuin rokottaminen on tuovassa jäsenvaltiossa virallisesti lopetettu.
2 Jäsenvaltiot voivat sallia 1 päivästä marraskuuta 1992 nautojen ja sikojen tuonnin Romaniasta alueelleen, jos saadaan takeet siitä, että tuotavia eläimiä ei ole rokotettu suu- ja sorkkatautia vastaan.
3 Jäsenvaltiot voivat sallia sikojen tuonnin alueelleen Romaniasta ainoastaan, jos saadaan takeet siitä, että niitä ei ole rokotettu klassista sikaruttoa vastaan, sekä jalostus- ja tuotantoeläinten tuonnin osalta siitä, että niille on tehty koe klassisen sikaruton tuottaman vasta-aineen toteamiseksi ja että kokeen tulos on negatiivinen.
4 artikla
Tätä päätöstä sovelletaan 30. päivästä siitä, kun se on annettu tiedoksi jäsenvaltioille.
5 artikla
Tämä päätös on osoitettu kaikille jäsenvaltioille.
Tehty Brysselissä 31 päivänä heinäkuuta 1992.

Labels: 3
18
6